2023/0011 (NLE)

Togra le haghaidh

CINNEADH CUR CHUN FEIDHME ÓN gCOMHAIRLE

lena leasaítear Cinneadh Cur Chun Feidhme ón gComhairle (ST 10158/21; ST 10158/21 ADD 1) maidir leis an measúnú ar an bplean téarnaimh agus athléimneachta don Ghearmáin a fhormheas

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2021/241 ó Pharlaimint na hEorpa agus ón gComhairle an 12 Feabhra 2021 lena mbunaítear an tSaoráid Téarnaimh agus Athléimneachta, agus go háirithe Airteagal 21(2) de,

Ag féachaint don togra ón gCoimisiún Eorpach,

De bharr an mhéid seo a leanas:

(1)Tar éis don Ghearmáin an plean náisiúnta téarnaimh agus athléimneachta (‘RRP’) a chur isteach an 28 Aibreán 2021, mhol an Coimisiún a mheasúnú dearfach don Chomhairle. D’fhormheas an Chomhairle an measúnú dearfach trí bhíthin Chinneadh Cur Chun Feidhme ón gComhairle an 13 Iúil 2021.

(2)De bhun Airteagal 11(2) de Rialachán (AE) 2021/241, ba cheart an ranníocaíocht uasta airgeadais le haghaidh tacaíocht airgeadais neamh-inaisíoctha ó gach Ballstát a nuashonrú faoin 30 Meitheamh 2022 i gcomhréir leis an modheolaíocht dá bhforáiltear ann. An 30 Meitheamh 2022, chuir an Coimisiún torthaí an nuashonraithe sin faoi bhráid Pharlaimint na hEorpa agus na Comhairle.

(3)An 9 Nollaig 2022, chuir an Ghearmáin iarraidh réasúnaithe chuig an gCoimisiún an Cinneadh Cur Chun Feidhme ón gComhairle a leasú i gcomhréir le hAirteagal 21(1) de Rialachán (AE) 2021/241, inar measadh nach féidir an RRP a bhaint amach a thuilleadh go páirteach i ngeall ar imthosca oibiachtúla. Ar an mbonn sin, chuir an Ghearmáin RRP leasaithe isteach.

(4)An RRP leasaithe a chuir an Ghearmáin isteach, déanann sé difear do dhá bheart. An chéad bheart, infheistíocht 2.2.4 Digiteáil na n-iarnród a chur chun cinn trí ionadú a dhéanamh ar ghnáthchláir chomhghlasála/chláir mhearghnímh chun dlús a chur le leathadh amach ‘Iarnród Digiteach na Gearmáine’ (SLP) faoi Chomhchuid 2.2 Digiteáil an Gheilleagair agus an sprioc faoi uimhir sheicheamhach 72. An dara beart, infheistíocht 5.1.3 Clár speisialta chun dlús a chur le taighde agus forbairt vacsaíní i gcoinne SARS-CoV-2 a bhfuil géarghá leo faoi Chomhchuid 5.1 Córas cúraim sláinte atá athléimneach ó thaobh Paindéime de a neartú agus spriocanna faoi uimhreacha seicheamhacha 105 agus 106.

(5)Is é atá in Infheistíocht 2.2.4 seacht dtreoirthionscadal a chistiú, arb é is aidhm dóibh réitigh a fhorbairt chun na córais slándála digití is déanaí a chur in ionad na seanbhothán comharthaí iarnród agus na gcóras cosanta le haghaidh crosairí comhréidhe. Leis an RRP leasaithe a chuir an Ghearmáin isteach, athraítear an amlíne cur chun feidhme atá beartaithe le haghaidh ceann amháin de na seacht dtionscadal, SLP Ansbach, i ngeall ar imthosca oibiachtúla. Mhínigh an Ghearmáin toisc moilleanna eisceachtúla a tharla le linn na tógála nach féidir an sprioc faoi uimhir sheicheamhach 72 a bhaint amach go hiomlán a thuilleadh laistigh den amlíne atá beartaithe. Baineann na moilleanna sin le héilliú ceilte a aimsíodh sa talamh, agus ina dhiaidh sin le buamaí agus armlón a aimsíodh, rud a d’fhág go raibh gá an teicneolaíocht tógála a athrú, agus ar deireadh leis na teochtaí an-ard a bhí ann sa samhradh in 2022 agus chuir na nithe sin bac ar oibreacha a bhí gar do na rianta agus faoina mbun. Ar an mbonn sin, d’iarr an Ghearmáin tionscadal SLP Ansbach a bhaint den sprioc faoi uimhir sheicheamhach 72 a measadh a bheidh curtha i gcrích sa cheathrú ráithe de 2021 agus chuir sí sprioc nua 72A ar aghaidh, sprioc a mheastar a bheidh curtha i gcrích faoin gcéad ráithe de 2023, chun an tionscadal sin a chur chun feidhme.

(6)Is iad atá i gcuspóirí infheistíochta 5.1.3 tacú le taighde agus forbairt vacsaíní i gcoinne SARS-CoV-2 chun déine agus fad na paindéime a laghdú. Is é atá san infheistíocht tacaíocht airgeadais do mhonaróirí vacsaíní na Gearmáine chun a n-acmhainneacht forbartha agus táirgeachta a mhéadú, agus chun líon na n-othar le haghaidh céimeanna trialach cliniciúla a mhéadú. Leis an RRP leasaithe a chuir an Ghearmáin isteach, modhnaítear na spriocanna a bhaineann le cur chun feidhme an bhirt i ngeall ar imthosca oibiachtúla. Shoiléirigh an Ghearmáin maidir leis na monaróirí a bhí rannpháirteach faoin gclár tacaíochta speisialta, gur éirigh le ceann amháin as gach trí mhonaróir acu taighde agus cur i bhfeidhm céimneach a dhéanamh ar an vacsaín, ach maidir leis an dá mhonaróir rannpháirteacha eile, níor chuir siad iarratas ar fhormheas a vacsaíne faoi seach faoi bhráid na Gníomhaireachta Leigheasra Eorpaí. D’fhág se sin nach bhféadfaí an sprioc faoi uimhir sheicheamhach 105 a bhaint amach go hiomlán a thuilleadh. Thairis sin, mhínigh an Ghearmáin, cé go bhfuair trí chuideachta cistiú faoin gclár, gur tharraing monaróir vacsaíní amháin siar ón bpróiseas formheasa de chuid na Gníomhaireachta Leigheasra Eorpaigh agus go raibh moilleanna móra ar mhonaróir eile garspriocanna sainithe a bhaint amach a bhí nasctha le céimeanna forbartha vacsaíne (amhail céim na dtrialacha cliniciúla ar leith a fhormheas nó an vacsaín a údarú) agus nár chuir sé iarratas isteach ar fhormheas ach oiread. Luaigh an Ghearmáin freisin maidir le heisíocaíocht an chláir dar luach níos mó ná EUR 591 281 160, nach féidir é sin a bhaint amach, rud a fhágann nach bhféadfaí sprioc faoi uimhir sheicheamhach 106 a bhaint amach go hiomlán a thuilleadh. Ar an mbonn sin, d’iarr an Ghearmáin an sprioc faoi uimhir sheicheamhach 105 a scriosadh, sprioc lenar ceanglaíodh go ndéanfadh an dara rannpháirtí faoin gclár taighde speisialta iarratas ar fhormheas vacsaíne i gcoinne SARS-CoV-2 a chur faoi bhráid na Gníomhaireachta Leigheasra Eorpaí. D’iarr an Ghearmáin freisin an sprioc faoi uimhir sheicheamhach 106 a mhodhnú agus an méid iomlán a leithdháileadh ar an mbeart a laghdú ó EUR 750 000 000 go EUR 591 000 000, agus athbhreithniú a dhéanamh freisin ar an sprioc eisíocaíochta lena mbaineann chun í a ísliú. Cuirtear an tsuim sin de EUR 591 000 000 san áireamh mar chostas measta foriomlán an bhirt. Ba cheart costas measta iomlán laghdaithe an RRP a chur san áireamh chun an ranníocaíocht airgeadais a chinneadh, i gcomhréir le hAirteagal 20(4) de Rialachán (AE) 2021/241.

(7)Measann an Coimisiún, leis na cúiseanna arna gcur chun cinn ag an nGearmáin, go bhfuil údar maith le leasú a dhéanamh de bhun Airteagal 21(2) de Rialachán (AE) 2021/241. De bhun Airteagal 19 de Rialachán (AE) 2021/241, rinne an Coimisiún measúnú ar ábharthacht, éifeachtacht, éifeachtúlacht agus comhleanúnachas an RRP leasaithe, i gcomhréir leis na treoirlínte measúnaithe a leagtar amach in Iarscríbhinn V a ghabhann leis an Rialachán sin.

(8)Ní dhéanann an mionmhodhnú a chuir an Ghearmáin chun cinn difear d’ábharthacht, éifeachtacht, éifeachtúlacht ná comhleanúnachas an RRP.